秋雨
作者：仇遠
朝代：宋

paragraphs: 杜陵昔日歌秋風，卷去屋上茅三重。
村翁今夜嘆秋雨，衝倒簷前牆數堵。
瓦傾棟撓直見天，寒侵素被不得眠。
相如家徒四壁立，我比相如尤可憐。
錢唐近報融風起，瓦礫塵埃半城市。
霜餐露宿人遑遑，衣食難謀况居止。
呼童向曉收篁蘆，補籬織箔聊枝梧。
雨飄有限行且止，秋陽餘暖留桑榆。
嗚呼居得一日且一日，丈夫安能事一室。